Furia maselor nu iartă nimic în războiul împotriva PSD! La scurt timp după ce Nicolae Guţă a interpretat o melodie comandată de social-democraţi, internauţii revoltaţi au început să-l bombardeze cu jigniri, dintre care unele de-a dreptul revoltătoare.

„S-au luat de familia mea, de cum arăt… Ba mai rău, unul dintre ei, orbit de furie, m-a numit ‘Dan Bittman al manelelor’. Cum să spui aşa ceva despre unul din semenii tăi? N-am şi eu un suflet? Cum ar fi să vină cineva la maică-sa şi să spună despre ea că e un Dan Bittman al mamelor”, se plânge Guţă.

Deşi spune că onoarea de manelist i-a fost tăvălită prin noroi, Nicolae Guţă spune că nu-l va da în judecată pe cetăţeanul care l-a comparat cu Dan Bittman, pentru că „deşi o spune într-un mod brutal, are şi el partea lui de dreptate”.

